তাঁর নিজেরই নির্মিত বিভিন্ন নাটকের ছোট ছোট দৃশ্য মঞ্চের ওপরে ঘটতে লাগল, আর আমাদের মন থেকে ক্রমশ হারিয়ে যেতে লাগল এই অনুভূতি— আমরা দেবশংকরের অভিনয় দেখছি না, আমাদের সামনে গিরিশ ঘোষই নিজের চরিত্রে অভিনয় করে যাচ্ছেন। আড়াই ঘণ্টার গিরিশদর্শন, সত্যিই। তাঁর দল বদলানো, নতুন নতুন চরিত্রের আগমন, নটী বিনোদিনীর সঙ্গে কাজের সূত্রপাত, ঠাকুর শ্রীরামকৃষ্ণের সম্বন্ধে গিরিশের বিরক্তিপ্রয়াস, এবং তৎপরবর্তী রামকৃষ্ণের ভাবশিষ্য হিসেবে তাঁর নবজন্ম লাভ— সব যেন চোখের সামনে দৃশ্যের পর দৃশ্যে ঘটতে দেখলাম। আর রামকৃষ্ণের কথা কী বলব। তাঁর (দীপেন ভট্টাচার্য) অসাধারণ রূপধারণ, বাচনভঙ্গিমা, অঙ্গ সঞ্চালনা— সমস্তই নিখুঁত, এক ঐশ্বরীয় বিভায় আলোকিত।